MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om det fælles glossar for offentlige kontrakter (CPV)

1- SAGSFORLØB

Fremsendelse af forslaget til Europa-Parlamentet og Rådet [dokument KOM(2001)449 endelig udg. - 2001/0179(COD)]: // 3.8.2001.

Det Økonomiske og Sociale Udvalgs udtalelse: // 28.11.2001.

Europa-Parlamentets udtalelse ved førstebehandlingen: // 13.3.2002.

//

Vedtagelse af den fælles holdning: // 7.6.2002.

2- FORMÅL MED KOMMISSIONENS FORSLAG

Det fælles glossar for offentlige kontrakter (CPV) har til formål at forenkle de tekniske krav i forbindelse med udbudsprocedurer, især beskrivelsen af genstanden for udbuddet i udbudsbekendtgørelser, og kan derfor anvendes til definition af bestemmelsers anvendelsesområde og til statistiske formål. Det vil bidrage til øget effektivitet, herunder nemmere og mere nøjagtig identificering af kontrakters indhold. Primærglossaret, der findes i et bilag til CPV-forordningen, omfatter 5 hierarkiske niveauer, mens det supplerende glossar omfatter 2 niveauer.

CPV-glossaret blev allerede i 1996 anbefalet af Kommissionen, og er siden blevet et vigtigt søgekriterium for potentielle tilbudsgivere, dog uden noget egentligt retsgrundlag. Forordningen kan derfor medvirke til en strømlining af offentlige kontrakter efter et enkelt overordnet koncept, dvs. CPV-glossaret, som i medfør af udbudsdirektiverne, der i øjeblikket behandles efter den fælles beslutningsprocedure, vil kunne erstatte de øvrige nomenklaturer, der anvendes på nuværende tidspunkt (såsom CPA, NACE, CPC Prov. og KN (den kombinerede nomenklatur)).

3- BEMÆRKNINGER TIL DEN FÆLLES HOLDNING

Rådet godkender i sin fælles holdning fuldt ud forslagets målsætninger, dvs. at forenkle den eksisterende nomenklatur og lette arbejdet for både de ordregivende myndigheder og de økonomiske aktører. I den revisionsprocedure, der er fastlagt, tillægges Kommissionen gennemførelsesbeføjelser, så den kan holde glossaret ajour. Kommissionen bistås af Det Rådgivende Udvalg for Offentlige Aftaler. Ændringer og ajourføringer vil især blive baseret på kommentarer fra glossarets brugere. Denne fleksible ordning, der er medtaget for at tage højde for fremtidige ændringer, er blevet godkendt som værende fuldt ud hensigtsmæssig. Man vil således kunne afhjælpe eventuelle mangler i koderne (som ikke kan udelukkes på forhånd, i betragtning af at klassifikationen af varer, arbejder og tjenesteydelser omfatter over 8 200 positioner) og foretage forbedringer og justeringer til teknologi- og markedsudviklingen.

Hvad angår artiklerne foretog Rådet kun nogle mindre ændringer, hovedsagelig vedrørende standardordlyden af artiklen om udvalgsproceduren, hvilket er et rent redaktionelt spørgsmål, og en længere tidsfrist for CPV-forordningens ikrafttræden. Sidstnævnte ændring havde til formål at gøre det endnu nemmere at anvende CPV-glossaret i fremtiden. Disse ændringer er indarbejdet i betragtningerne sammen med mindre ændringer, der præciserer, at CPV-glossaret vil blive indført i ordningen for offentlige kontrakter gennem udbudsdirektiverne, dvs. at disses forskellige anvendelsesområder forbliver uændrede.

4- KONKLUSION

Kommissionen tilslutter sig derfor ordlyden af den fælles holdning, som Rådet har fastlagt.